L'Institut per al Desenvolupament i la Promoció de l'Alt Pirineu i Aran (IDAPA), organisme autònom del Departament de Política Territorial i Obres Públiques, creat i regulat per la Llei 28/2002, de 30 de desembre, té per objecte, d'acord amb l'article 2 de la seva Llei reguladora, el desenvolupament integral i la promoció de l'Alta Ribagorça, l'Alt Urgell, la Cerdanya, el Pallars Jussà, el Pallars Sobirà i Era Val d'Aran.
D'acord amb l'article 3 de la Llei esmentada, són funcions de l'Institut adoptar mesures per impulsar el desenvolupament dels diferents sectors d'activitat de l'Alt Pirineu i Aran, fomentar-ne la projecció i fer-ne conèixer els trets d'identitat, impulsar polítiques sostenibles de desenvolupament demogràfic i cohesió social que garanteixin infraestructures culturals i d'ensenyament presencial i a distància, i qualsevol altra funció que ajudi a assolir el desenvolupament integral i sostenible de l'Alt Pirineu i Aran.
En exercici d'aquestes funcions i per tal de poder assolir-ne l'objecte, es considera oportú obrir aquesta línia de subvencions per mantenir col·laboració amb els ens locals, les associacions i entitats representatives de l'Alt Pirineu i Aran, en el camp del patrimoni i el desenvolupament local.
Per tot això, d'acord amb el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i la normativa bàsica estatal de la Llei 38/2003, de 17 de novembre, general de subvencions, i del seu Reglament de desenvolupament, aprovat pel Reial decret 887/2006, de 21 de juliol, i la resta de normativa aplicable,
Ordeno:.1 Fer pública la convocatòria per a l'any 2008 per a l'atorgament de subvencions, en règim de concurrència competitiva, per fomentar activitats de formació i promoció del patrimoni cultural i el desenvolupament local a l'Alt Pirineu i Aran..2 Aprovar les bases per a l'atorgament d'aquestes subvencions que consten a l'annex d'aquesta Ordre..3 Aquesta convocatòria es finançarà amb càrrec a les posicions pressupostàries D/4810001000/5420 (5.000,00 euros), D/482000100/5420 (20.000,00 euros) i D/460000100/5420 (25.000,00 euros) del pressupost de l'Institut per al Desenvolupament i la Promoció de l'Alt Pirineu i Aran.
La quantitat màxima que es destina a aquestes subvencions durant l'any 2008 és de 50.000 euros.
Barcelona, 26 de setembre de 2008
President de l'Institut per al Desenvolupament i la Promoció
1.1 Aquestes subvencions tenen per objecte reforçar l'activitat pirinenca, el foment d'activitats de formació i la promoció del patrimoni cultural i el desenvolupament local a l'Alt Pirineu i Aran, durant l'any 2008.
1.2 Les activitats susceptibles de rebre finançament són:
a) Realització de projectes relacionats amb la gestió, protecció, promoció, recerca, formació i producció del patrimoni cultural i artístic.
b) Realització d'activitats i projectes relacionats amb la promoció socioeconòmica del territori no vinculades directament amb l'àmbit turístic.
c) Organització d'activitats formatives no reglades i assistència a cursos que es realitzin dins o fora de l'Alt Pirineu i Aran.
d) Organització d'activitats, jornades i seminaris realitzats en l'àmbit del patrimoni i el desenvolupament local.
e) Organització d'esdeveniments relacionats amb el reforçament de la identitat pirinenca.
f) Edició de publicacions de caràcter cultural, socioeconòmic i científic de l'Alt Pirineu i Aran..2 Entitats beneficiàries
2.1 Poden sol·licitar aquestes subvencions els ens locals de l'Alt Pirineu i Aran i les entitats jurídiques sense ànim de lucre, legalment constituïdes i inscrites en el registre corresponent, amb domicili social a l'àmbit territorial de l'Alt Pirineu i Aran que entre les seves funcions es trobi la realització d'activitats formatives, de recerca, culturals, patrimonials i de promoció socioeconòmica, que impulsin el desenvolupament local a l'Alt Pirineu i Aran.
2.2 Es podrà presentar més d'una sol·licitud, sempre que no es tracti de la mateixa activitat, però només se li concedirà la subvenció per una activitat.
2.3 Les entitats beneficiàries no poden incórrer en cap dels supòsits previstos en l'article 13 de la Llei 38/2003, de 17 de novembre, general de subvencions..3 Sol·licituds
3.1 La presentació de les sol·licituds comporta la plena acceptació d'aquestes bases.
Així mateix, la presentació de la sol·licitud porta implícita l'autorització a l'òrgan gestor per a l'obtenció dels certificats d'estar al corrent de les obligacions tributàries i de la seguretat social directament de l'Administració competent, amb caràcter previ al pagament de la subvenció, llevat de la manifestació expressa de l'entitat sol·licitant.
3.2 El lloc de presentació de les sol·licituds és el registre de l'Institut per al Desenvolupament i la Promoció de l'Alt Pirineu i Aran, plaça de la Creu, 1, 25620 Tremp, o bé en qualsevol dels llocs o pels mitjans que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
3.3 El termini de presentació de sol·licituds és de 20 dies naturals a comptar de l'endemà de la publicació d'aquesta convocatòria al Diari Oficial de la Generalitat de Catalunya.
3.4 A les sol·licituds, s'hi ha d'adjuntar la documentació següent:
a) En el cas d'entitats jurídiques sense ànim de lucre, documentació que acrediti la seva personalitat jurídica, així com el seu caràcter d'entitat sense ànim de lucre i el seu objecte o funcions.
b) Quan el sol·licitant sigui un ajuntament o un consell comarcal, certificat on consti la decisió del ple o de l'òrgan competent de l'ens local sol·licitant pel qual s'aprova la realització de l'actuació, s'acull a la subvenció i es compromet a dur a termes les actuacions necessàries, en cas de resultar-ne beneficiari.
c) Declaració responsable del compliment dels requisits establerts en els articles 32.1 i 32.2 de la Llei 1/1998, de 7 de gener, de política lingüística.
d) Declaració responsable d'estar al corrent de les obligacions tributàries i amb la Seguretat Social i de no trobar-se inclòs en cap altre dels supòsits previstos a l'article 13 de la Llei 38/2003, de 17 de novembre, general de subvencions.
e) Declaració del fet que en aquesta anualitat no s'han rebut altres subvencions pel mateix concepte o, si s'escau, import de la subvenció sol·licitada i/o concedida i l'ens concedent.
f) En el supòsit que l'entitat sol·licitant tingui més de 50 treballadors fixos, declaració expressa conforme es dóna ocupació a treballadors disminuïts en un percentatge mínim del 2% de la plantilla o declaració conforme s'apliquen les mesures alternatives d'acord amb el Reial decret 27/2000, de 14 de gener.
g) Pla de treball que defineixi els objectius, les activitats, el pressupost i el finançament per realitzar les activitats previstes en la sol·licitud, així com un informe amb els mitjans humans i materials disponibles per dur-les a terme.
h) Proposta de mitjans de difusió i publicitat de les activitats a subvencionar, que haurà de complir el que disposa la base 8.h).
3.5 Aquesta documentació s'ha de presentar en original o fotocòpia compulsada.
Els documents especificats en els apartats b), c), d), e) i f) es contenen en el model normalitzat de sol·licitud.
Es poden obtenir els models a la seu de l'Institut per al Desenvolupament i la Promoció de l'Alt Pirineu i Aran i també a la pàgina web: www.gencat.cat/ptop.
3.6 Si la sol·licitud presenta defectes o inexactituds o omet algun dels documents exigibles, l'Institut per al Desenvolupament i la Promoció de l'Alt Pirineu i Aran requerirà l'entitat interessada perquè en el termini de deu dies hàbils esmeni el defecte o aporti els documents preceptius, amb la indicació que, si no ho fa així, es considerarà que desisteix de la seva petició i es dictarà la corresponent resolució de desistiment..4 Compatibilitat de les subvencions
La percepció de les subvencions concedides és compatible amb la percepció de subvencions procedents d'altres fonts, públiques o privades, sempre que no se superi el cost total de les operacions..5 Criteris de valoració i import de la subvenció
5.1 El procediment de concessió és el de concurrència competitiva previst a l'article 22 de la Llei 38/2003, general de subvencions.
5.2 Per a la concessió de les subvencions es tindran en compte els criteris de valoració següents:
a) Adequació de l'activitat a l'objecte de la convocatòria: fins a 4 punts.
b) Qualitat tècnica del projecte, de l'edició a publicar o de l'activitat formativa i divulgativa: fins a 4 punts.
c) Incidència de l'activitat en la dinamització cultural del territori objecte de l'activitat: fins a 6 punts.
d) Incidència de l'activitat en la dinamització socioeconòmica del territori objecte de l'activitat: fins a 6 punts.
5.3 L'import màxim de subvenció per sol·licitud és de 4.000 euros.
5.4 La subvenció es pot concedir per l'import total sol·licitat o bé per un import parcial, tenint en compte les disponibilitats pressupostàries i el nombre de sol·licituds presentades i les puntuacions obtingudes.
L'import de la subvenció en cap cas pot superar, aïlladament o conjunta, el cost total de les operacions per a les quals es demana..6 Tramitació
6.1 L'òrgan instructor del procediment serà l'Institut per al Desenvolupament i la Promoció de l'Alt Pirineu i Aran (IDAPA).
6.2 Per a l'avaluació de les sol·licituds es constituirà una comissió integrada per les persones següents:
a) El director o directora de l'Institut per al Desenvolupament i la Promoció de l'Alt Pirineu i Aran, que la presidirà.
b) Un/a tècnic/a de l'Institut per al Desenvolupament i la Promoció de l'Alt Pirineu i Aran, que actuarà com a secretari/ària.
c) Una persona en representació de la Federació de Municipis de Catalunya.
d) Una persona en representació de l'Associació Catalana de Municipis i Comarques.
A més de les persones esmentades, podran assistir a les reunions de la comissió, en qualitat d'assessors, amb veu i sense vot, aquelles persones que s'estimi convenient i que siguin designades a l'efecte.
La comissió es regirà en el seu funcionament per les disposicions aplicables als òrgans col·legiats de la Generalitat de Catalunya..7 Resolució
7.1 Correspon al president de l'Institut per al Desenvolupament i la Promoció de l'Alt Pirineu i Aran, a proposta de la Comissió, la resolució definitiva de les sol·licituds presentades, la qual s'ha d'emetre en el termini de 15 dies a comptar de l'endemà de la finalització del termini de presentació de les sol·licituds.
Si transcorregut aquest termini no s'ha dictat i notificat resolució expressa, les sol·licituds s'entendran desestimades, d'acord amb el que preveu l'article 81 de la Llei 13/1989, d'organització, procediment i règim jurídic de l'Administració de la Generalitat de Catalunya.
7.2 La resolució de concessió o denegació de la subvenció, degudament motivada, es notificarà individualment a l'entitat interessada.
La notificació s'ha de cursar per qualsevol mitjà que permeti tenir constància de la seva recepció.
Així mateix, se'n donarà trasllat a la Comissió de Cooperació Local.
7.3 La resolució dictada exhaureix la via administrativa, i contra aquesta resolució, en el cas d'entitats sense ànim de lucre, es pot interposar recurs potestatiu de reposició, de conformitat amb el que preveuen els articles 107.1, 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, davant el mateix òrgan que ha dictat l'acte impugnat, en el termini d'un mes comptador des de l'endemà de rebre la notificació.
El recurs s'entén desestimat si transcorre el termini d'un mes sense que es dicti resolució expressa i, en aquest cas, es pot interposar recurs contenciós administratiu en el termini dels sis mesos següents, d'acord amb l'article 46 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, contra aquesta resolució es pot interposar recurs contenciós administratiu, de conformitat amb el que preveuen l'article 116 de la Llei 30/1992, de 26 de novembre, i l'article 25 de la Llei 29/1998, de 13 de juliol, davant la Sala Contenciosa Administrativa del Tribunal Superior de Justícia de Catalunya, en el termini de dos mesos comptadors des de l'endemà de rebre la notificació, sens perjudici que es pugui interposar qualsevol altre recurs que es consideri procedent.
7.4 En el cas d'ajuntaments i consells comarcals, es pot interposar recurs contenciós administratiu, de conformitat amb el que preveu la Llei 29/1998, de 13 de juliol, reguladora de la jurisdicció contenciosa administrativa, davant la Sala Contenciosa Administrativa del Tribunal Superior de Justícia, en el termini de dos mesos comptadors des de l'endemà de rebre la notificació, sens perjudici del que disposa l'article 44 de l'esmentada Llei 29/1988.
7.5 Es donarà publicitat de les subvencions concedides mitjançant l'exposició de la relació d'aquestes subvencions al tauler d'anuncis de l'Institut per al Desenvolupament i la Promoció de l'Alt Pirineu i Aran i en el cas de subvencions d'un import igual o superior a 3.000 euros, mitjançant la publicació al DOGC..8 Obligacions de les entitats beneficiàries
Les entitats beneficiàries de les subvencions assumeixen les obligacions establertes en l'article 95 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 14 de la Llei 38/2003, de 17 de novembre, general de subvencions i, específicament, les següents:
a) Realitzar la inversió objecte de la subvenció en la data indicada en la convocatòria.
b) Justificar davant de l'Institut per al Desenvolupament i la Promoció de l'Alt Pirineu i Aran la realització de les inversions que en són l'objecte.
c) Sotmetre's a les actuacions de comprovació que corresponguin a l'Institut per al Desenvolupament i la Promoció de l'Alt Pirineu i Aran i a les de control de que corresponguin a la Intervenció General de la Generalitat, a la Sindicatura de Comptes o a altres òrgans competents, tant estatals com comunitaris, aportant tota la informació que li sigui requerida en l'exercici de les actuacions anteriors.
d) Comunicar l'obtenció d'altres ajuts per a la mateixa finalitat procedents d'altres òrgans de l'Administració, altres administracions públiques o dels ens públics que en depenen i d'altres persones físiques o jurídiques de naturalesa privada.
e) Comunicar a l'Institut per al Desenvolupament i la Promoció de l'Alt Pirineu i Aran qualsevol alteració en les condicions que van motivar l'atorgament de la subvenció i, també, l'obtenció d'altres subvencions per a la mateixa finalitat.
f) Disposar dels llibres comptables, registres diligenciats i altres documents degudament auditats en els termes exigits per la legislació aplicable a l'entitat beneficiària, en cada cas, que garanteixin l'adequat exercici de les facultats d'inspecció i control.
g) Conservar els documents justificatius de l'aplicació dels fons rebuts, inclosos els documents electrònics, que puguin ser objecte de les actuacions de comprovació i control.
h) Fer constar, en totes les actuacions de difusió i publicitat de la inversió subvencionada, la participació de l'Institut per al Desenvolupament i la Promoció de l'Alt Pirineu i Aran en el seu finançament.
i) Procedir al reintegrament dels fons percebuts en els supòsits esmentats en l'article 10 d'aquesta Ordre..9 Justificació i pagament
9.1 L'entitat beneficiària haurà de justificar el compliment de la finalitat per a la qual se li atorga la subvenció abans del 30 de novembre de 2008.
L'Institut per al Desenvolupament i la Promoció de l'Alt Pirineu i Aran podrà ampliar aquest termini, a petició de l'entitat beneficiària si aquesta acredita, amb anterioritat a l'expressada data, la impossibilitat de donar compliment a aquesta obligació per causa justificada que no li sigui directament imputable.
Aquesta ampliació del termini per a la presentació de la justificació no pot excedir la meitat del termini esmentat i es podrà concedir sempre que no es perjudiquin els drets de tercers.
9.2 La justificació s'ha de dur a terme mitjançant la presentació a l'Institut per al Desenvolupament i la Promoció de l'Alt Pirineu i Aran de la documentació següent:
a) Memòria descriptiva de les operacions realitzades amb càrrec a la subvenció atorgada, amb els seus costos totals.
b) En el cas d'entitats jurídiques sense ànim de lucre, relació de factures indicant a quina operació s'imputen i expressant el cost total i desglossat, o en el cas d'ens locals, certificat del secretari o de l'òrgan competent de l'ens local beneficiari, on consti l'import total de l'activitat, la procedència i quantia dels fons amb els que s'ha finançat l'activitat i l'aplicació de la totalitat del finançament de l'actuació, i la justificació que l'import de la subvenció s'ha destinat a la realització de les actuacions per les quals es va sol·licitar la subvenció.
c) La documentació acreditativa d'estar al corrent en el pagament de les obligacions tributàries i de la Seguretat Social, llevat que s'hagi autoritzat la seva obtenció a l'òrgan gestor d'acord amb el que estableix la base 3.1.
9.3 Els justificants i factures que han de presentar les entitats beneficiàries s'han de referir a la totalitat del pressupost de l'activitat subvencionada, encara que la quantitat atorgada com a subvenció sigui inferior a aquella.
En cas contrari, es reduirà la subvenció en la proporció corresponent.
9.4 Quan les inversions o les activitats hagin estat finançades, a més, amb fons propis o altres subvencions o recursos, haurà d'acreditar-se l'import, procedència i aplicació d'aquests fons.
9.5 Una vegada hagi estat revisada la correcta justificació de les subvencions atorgades, es tramitarà el pagament de les quantitats consignades en la resolució d'atorgament..10 Revisió i modificació
En el supòsit que es constati que s'han alterat les condicions que van donar lloc a l'atorgament de l'ajut, o bé que s'hagin obtingut altres ajuts, l'Institut per al Desenvolupament i la Promoció de l'Alt Pirineu i Aran podrà revisar les subvencions concedides i, especialment, modificar la resolució de concessió.
En cas que es produeixi un excés de finançament sobre el cost del projecte subvencionat, es procedirà d'acord amb el que estableix l'article 34 del Reglament de desplegament de la Llei 38/2003, de 17 de novembre, general de subvencions, aprovat per Reial decret 887/2006, de 21 de juliol..11 Reintegrament
És procedent el reintegrament de les quantitats percebudes quan s'incorri en alguna de les causes previstes en l'article 99 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions.
Així mateix, és procedent el reintegrament quan s'incompleixin els requisits establerts en els articles 32.1, 32.3 i 36.4 de la Llei 1/1998, de 7 de gener, de política lingüística..12 Règim jurídic
A aquestes subvencions els són d'aplicació, a més d'aquestes bases, els preceptes del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i els preceptes bàsics de la Llei 38/2003, de 17 de novembre, general de subvencions, i del Reglament de l'esmentada Llei, aprovat per Reial decret 887/2006, de 21 de juliol, com també la resta de normes de dret administratiu i, si no n'hi ha, les normes de dret privat.